No reira, i a au e aro ana ki ngā āhuatanga ki tērā marae ko te wahine tuatahi i tū ki runga i te marae, ko te Minita i hēpara ana tēnei pire i tēnei wā, nō reira e mihi atu au ki te Hōnore a Kiritapu Allen, nāna noa i kōkirihia tēnei pire ki roto o ngā tukanga o te Pāremata, nōna noa te hōnore ki te tū ki te tuku whaikōrero ki te marae ātea ki te Matahiwi marae, otirā tēnā anō ki tō mātou nei rangatira a Marama Davidson, tō mātou nei rangatira wahine i whai wāhi ia ki te tū ki runga i taua marae. Ko te manako nōku nei kia kaua tērā momo tikanga hoki ki te moe. Kia oho tonu tērā tikanga i te mea i a tātou e hoki anō ki ō tātou nei akoranga mai ō mātou tīpuna kua mōhio kē tātou kua pērā anō te mana o te wahine, nō reira, ko Moana Jackson pērā i te wā i te ora, i pērā anō i te wā o te mate.